El més senzill és consultar els directoris dels col·legis d'advocats per poder triar i demanar informació segons la seva especialitat.
L'advocat serà la persona que defensarà els nostres interessos i reclamarà les responsabilitats penals i civils que corresponguin.
El Servei d'Orientació Jurídica (SOJ) és un servei públic i gratuït d'atenció personalitzada i presencial que proporciona una primera orientació sobre el tema plantejat i la viabilitat d'acudir als tribunals o de recórrer a les vies alternatives de resolució de conflictes.
Normalment les oficines del SOJ estan localitzades a la mateixa seu que els jutjats i funcionen amb cita prèvia.
Associació de Prevenció d'Accidents de Trànsit
L'atestat és un document que elabora la policia quan considera que hi ha hagut un delicte contra la seguretat del trànsit, i on fa constar el conjunt de diligències vinculades a l'accident.
Recull les circumstàncies del sinistre, l'anàlisi de les causes, la declaració dels implicats i dels testimonis en cas que sigui possible i les seves dades, el croquis del lloc de l'accident, la situació dels vehicles i elements implicats, i tots aquells aspectes necessaris per determinar la causa del sinistre i emetre el seu informe tècnic.
Si ningú se'n pot fer responsable en el moment de l'accident, les autoritats de trànsit que intervinguin en el sinistre recolliran i es faran càrrec dels objectes personals i vehicles i informaran sobre la seva recuperació i altres qüestions relacionades.
Si un vianant ha estat víctima d'un atropellament o ha estat implicat en un accident on es produeixin danys personals, lesions o perjudicis, pot tenir dret a reclamar una indemnització per danys i perjudicis.
El valor d'aquesta variarà en funció de si la responsabilitat és exclusivament del conductor del vehicle o si és compartida entre el conductor i el vianant.
És important tenir o demanar l'atestat, on constarà la descripció dels fets.
En el cas d'un sinistre en què intervingui una bicicleta o un vehicle de mobilitat personal, el vianant té igualment dret a ser indemnitzat.
Tot i que els ciclistes i els usuaris dels vehicles de mobilitat personal no tenen l'obligació de contractar una assegurança de responsabilitat civil, pot ser que aquesta sigui coberta per les assegurances de la llar o les assegurances de vida.
En tot cas, cal posar-se en contacte amb l'asseguradora.
També es pot posar en contacte amb un advocat especialista per tal que pugui estudiar el seu cas.
Mentre que el responsable d'un sinistre té l'obligació de rescabalar dels danys ocasionats, qui n'ha resultat afectat sense ser-ne responsable té dret a reclamar una indemnització per danys personals (mort, lesions i seqüeles, dies d'hospitalització, dies impeditius i no impeditius, etc.).
La indemnització es valora aplicant el barem obligatori d'accidents de trànsit.
En cas de lesions greus, el més recomanable és comptar amb l'ajuda d'un advocat especialista.
El procés de rehabilitació pot requerir la intervenció de diferents especialitats.
Fisioterapeuta: és el professional que tracta les alteracions motores i de coordinació i equilibri, i s'ocupa de la rehabilitació de les funcions físiques i motores.
Logopeda: s'ocupa de la rehabilitació i el tractament de les dificultats que afecten la veu, l'articulació, la paraula i el llenguatge oral i escrit.
Terapeuta ocupacional: s'ocupa de la rehabilitació en les habilitats de la vida diària.
Neuropsicòleg: és l'especialista en la rehabilitació cognitiva.
Per resoldre dubtes o consultes sobre els serveis prestats a cada hospital i les seves unitats especialitzades, informació sobre els centres del Servei Públic de Salut així com altres consultes d'atenció sanitària i temes de salut, es pot trucar al telèfon 061 CatSalut Respon, el qual ofereix informació les 24 h del dia els 365 dies de l'any.
També trobareu informació sobre la xarxa hospitalària pública a l'enllaç següent:
Davant d'una discapacitat neurològica, cal destacar una iniciativa de l'Institut Guttmann, la plataforma d'informació SiiDON (Servicio Integral de Información de la Discapacidad de Origen Neurológico), que ofereix informació sobre el món de la discapacitat, en general, i en especial la d'origen neurològic, adreçada a pacients i expacients, persones amb discapacitats, els seus familiars, cuidadors, professionals, comunitat científica, docent i educativa, associacions, col·lectius relacionats, entitats i empreses i en general a tota la societat.
En primer lloc, cal informar-se dels tràmits i terminis per reclamar, atès que cada país té una normativa pròpia.
Es pot trobar informació a la Federació Europea de Víctimes de Trànsit (FEVR), una ONG formada per associacions de tots els països d'Europa que facilita informació sobre aspectes legals en cas d'accident en un país fora del lloc de residència.
El consolat o l'ambaixada també pot orientar i donar informació.
El SIAVT ofereix una primera entrevista gratuïta amb el psicòleg.
Aquesta entrevista té com a objectiu orientar la persona, detectar les seves necessitats i valorar el grau d'afectació com a conseqüència de l'accident.
En cas que sigui necessari un tractament, es pot sol·licitar en l'àmbit públic o privat mitjançant el Col·legi Oficial de Psicologia de Catalunya (COPC).
Algunes associacions de víctimes d'accidents de trànsit disposen també de psicòlegs especialistes en la matèria.
Els GAM o grups d'ajuda mútua són grups de persones que es reuneixen per compartir un mateix problema o situació.
Participar en un GAM ajuda a ampliar coneixements sobre la problemàtica tractada i les pròpies necessitats.
L'activitat dels GAM no està dirigida per cap professional.
Un grup de dol és un espai on es reuneixen persones que han perdut un ésser estimat i estan en procés de dol.
En aquest espai es poden compartir sentiments, vivències i emocions per tal de ser escoltades i acollides en el dolor.
Poder expressar i compartir aquesta experiència permet saber que molts dels sentiments viscuts són normals i que els altres també els tenen.
El grup està dirigit per un professional, habitualment un psicòleg, que va acompanyant el procés.
El certificat de reconeixement de discapacitat és el document que acredita oficialment la condició de discapacitat, i que n'especifica el diagnòstic i el grau de disminució.
Normalment té una validesa indefinida.
La seva sol·licitud i expedició la fan els equips de valoració i orientació (EVO) dels centres d'atenció a les persones amb discapacitat (CAD) de la Generalitat de Catalunya.
Amb el certificat de discapacitat s'accedeix a serveis socials i accions assistencials, a l'exempció de diversos impostos i a la sol·licitud de prestacions econòmiques de la targeta de permís d'estacionament d'automòbils.
També es pot sol·licitar l'accés a places de centres de dia, llars o residències, centres residencials i ocupacionals, i el certificat d'aptitud per optar a l'oferta de places de treball reservades per a discapacitats, a l'empresa privada o a l'Administració pública.
Per trobar informació dels serveis socials als quals es pot accedir, entre d'altres, es pot consultar:
Serveis d'atenció domiciliària (SAD), que contribueixen al bon desenvolupament de les activitats de la vida diària.
Serveis d'informació, orientació i valoració, que permeten rebre assessorament per millorar la qualitat de vida i afavorir la integració social.
Centres d'atenció a persones amb discapacitat (CAD), amb orientació i valoració a persones amb discapacitat i a les seves famílies, a banda d'altres serveis.
Centre per a l'autonomia personal Sírius, amb informació sobre tots els aspectes relacionats amb l'autonomia personal i l'accessibilitat.
Després d'un sinistre de trànsit poden quedar seqüeles que limitin la mobilitat.
Les persones que es trobin en aquesta situació poden conduir prèvia obtenció d'un informe mèdic expedit per un centre mèdic oficial autoritzat, on s'inclouran les condicions restrictives que es faran constar en el seu permís de conduir i que serviran per establir les modificacions o adaptacions al seu vehicle.
La documentació es presentarà a la Prefectura Provincial de Trànsit.
Les persones amb discapacitat i mobilitat reduïda han d'avaluar la seva conducció i, per fer això, els caldrà presentar tota la documentació a la Prefectura Provincial de Trànsit.
Quan la discapacitat impliqui adaptar els comandaments del vehicle, s'haurà de passar una prova pràctica a la Inspecció Tècnica de Vehicles (ITV) per comprovar que el vehicle és segur i ha estat ben adaptat, i per tal de fer-ho constar a la fitxa tècnica.